ኢትዮጵያና ስዊዘርላንድ የሁለትዮሽ ግንኙነታቸውን ለማጠናከር ተስማሙ
-ኢትዮጵያና ስዊዘርላንድ በተለያዩ ዘርፎች የሁለትዮሽ ግንኙነታቸውን ለማጠናከር   መስማማታቸውን ገለጹ።የስዊዘርላንድ ፕሬዚደንት ሲሞኔታ ሶማሩጋ በኢትዮጵያ ኦፊሴላዊ ጉብኝት እያደረጉ ሲሆን በዛሬው ዕለት ከጠቅላይ ሚኒስትር ኃይለማርያም ደሳለኝ ጋር ውይይት ካደረጉ በኋላ በጠቅላይ ሚኒስትር ጽህፈት ቤት ባወጡት የጋራ መግለጫእንደገለጹት ሁለቱ አገራት በኢንቨስትመንትና በንግድ ያላቸውን ግንኙነት ይበልጥ በማጠናከር የአገራቱን የኢኮኖሚና የልማት ትብብር ለማሳደግ ተስማምተዋል።የሁለቱ አገራት መሪዎች የተደራራቢ ግብርን ለማስቀረትና የአየር ትራንስፖርቱን ለማሻሻል  ባዘጋጁት ረቂቅ ሰነድ በማጠናቀቅ ላይ መስማማታቸውን አክለው ገልጸዋል ።ጠቅላይ ሚኒስትር ኃይለማርያም ደሳለኝ በበኩላቸው እንደገለጹት የሁለቱ አገራት ረጅምና ታሪካዊ ግንኙነት የተጀመረው በ19ኛው ክፍለ ዘመን መሆኑና  በተለያዩ  ዘርፎች እየተጠናከረ መጥቷል።ጠቅላይ  ሚኒስትር ኃይለማርያም  በተጨማሪም  ስዊዘርላንድ  በሶማሌ ክልል ለሚገኘው ሼልደር  የስደተኞች ካምፕ  የምታደርገውን ድጋፍ አድንቀዋል ።የስዊዘርላንድ ፕሬዚደንት ሲሞኔታ ሶማሩጋ በበኩላቸው  ኢትዮጵያ በአጠቃላይ ከ 720ሺ በላይ  ስደተኞችን  በማስተናገድ  በክፍለ አህጉሩ ወሳኝ  ሚና እየተጫወተች መሆኑን  ጠቁመው ስዊዘርላንድ ከክፍለ አህጉሩ ያለመረጋጋት አንጻርና ተጋላጭነት አንጻር  ከኢትዮጵያ  መንግሥት ጋር  በስደተኞች ጉዳይ ላይ ተባብሮ የመሥራት ፍላጎት እንዳላቸው ገልጸዋል ።የስዊዘርላንድ ፕሬዚደንት በመግለጫው ወቅት ለሰብዓዊ ድጋፍ የሚውል 6 ሚሊዮን የአሜሪካን ዶላር  ለመሥጠት  ቃል መግባታቸውን አያይዘው ገልጸዋል ።ፕሬዚደንት ሲሞኔታ  በነገው ዕለት  ለኢፌዴሪ  የህዝብ ተወካዮችና ለፈደሬሽን የጋራ ምክር ቤት ንግግር ያደርጋሉ ተብሎ እንደሚጠበቅም ተገልጿል ።የስዊዘርላንድ  ፕሬዚደንት ከስዊዘርላንድ የኢንቨስትመንት ልዑክ ጋር በመሆን  በኢትዮጵያ ከጥቅምት 13 እስከ 16 2008 ዓም ድረስ  ኦፊሴላዊ ጉብኝት  እያደረጉ ሲሆን  የሁለትዮሽ ግንኙነታቸውን በኢኮኖሚያዊና በንግድ ዘርፍ  ይበልጥ ለማጠናከር  ፍላጎታቸውን መግለጻቸውን ዋልታ ኢንፎርሜሽን ማዕከል  ዘግቧል ።